**Csongrád Város Polgármesterétől „M”**

**Száma:** Szo/6-6/2021

**Témafelelős:** Vinczéné Dudás Katalin

***ELŐTERJESZTÉS***

***Csongrád Városi Önkormányzat Képviselő-testületének***

***hatáskörében eljáró Polgármester döntéséhez***

**Tárgy:** *Javaslat:* *A települési támogatás megállapításának, kifizetésének, folyósításának, valamint felhasználásának ellenőrzéséről szóló* 10/2020. (II. 21*.) önkormányzati rendelet módosítására.*

A Kormány az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki a 478/2020. (XI. 3.) Korm. rendelettel.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésének felhatalmazása alapján, veszélyhelyzetben a települési önkormányzat képviselő-testületének feladat-és hatáskörét a polgármester gyakorolja.

**Mindezekre figyelemmel, a következőket terjesztem elő:**

A települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II.21.) önkormányzati rendeletében (a továbbiakban: R.) 14. §-a szabályozza az Agyhártyagyulladás elleni védőoltás támogatására nyújtott települési támogatás feltételeit.

14. § (1)Az agyhártyagyulladás elleni védőoltás támogatására nyújtott települési támogatásra jogosult az a kérelmező:

 – aki a kérelem benyújtásakor és az azt megelőző 6 hónapban Csongrád városban lakóhellyel rendelkezik, és életvitelszerűen lakóhelyén él,

 – az egy főre számított havi családi jövedelme nem haladja meg az öregségi nyugdíj mindenkori legkisebb összegének 450%-át,

– aki házi gyermekorvosi igazolással tanúsítja, hogy az első oltóanyag már beadásra került a gyermek 3-4 hónapos kora között,

– aki Csongrád város közigazgatási területén működő gyógyszertári igazolást csatol be a (Menningococcus B elleni) Bexsero oltóanyag költségéről.

 (2) A támogatás összege a 2. számú oltóanyag teljes költsége, legfeljebb 30.000 Ft/db.

A R. megalkotásakor a támogatás összege a második Menningococcus B elleni védőoltás teljes költségében, legfeljebb 30.000 Ft/db összegben került meghatározásra. Az oltóanyag költségének elutalása a kérelmező által megjelölt gyógyszertár számlájára történik.

2021. évben a Menningococcus B elleni védőoltás piaci ára megemelkedett, meghaladja a 30.000 Ft-ot, ezért szükségessé vált a rendelet módosítása.

**Javaslom, hogy a R. 14.§ (2) bekezdése helyébe az alábbi szövegrész kerüljön:**

 **(2) A támogatás összege a 2. számú oltóanyag teljes költsége, legfeljebb 35.000 Ft/db.**

A csecsemők agyhártyagyulladás elleni teljes védettségéhez 3 vagy 4 oltás szükséges ( ez attól függő, hogy mely hónaptól kezdődik az oltakozás). Így az oltóanyagok összköltsége jelentős kiadással terheli meg az alacsonyabb jövedelmű családok költségvetését, ezért szükségessé vált a rendeletmódosítása.

A fentiekben részletezett indok miatt javaslom a települési támogatás megállapításának, kifizetésének, folyósításának, valamint felhasználásnak ellenőrzéséről szóló 10/2020. (II.21.) önkormányzati rendeletmódosítását.

A jogalkotásról szóló törvény szerint a jogszabály előkészítője, a jogszabály feltételezett hatásaihoz igazodó részletezettségű előzetes hatásvizsgálat elvégzésével fel kell, hogy mérje a szabályozás várható következményeit, önkormányzati rendelet esetén az előzetes hatásvizsgálat eredményéről a képviselő-testületet tájékoztatni kell.

**A hatásvizsgálat során vizsgálni kell, hogy**

a.) a tervezett jogszabály valamennyi jelentősnek ítélt hatását különösen:

aa.) társadalmi, gazdasági, költségvetési hatásait

ab.) környezeti és egészségi követelményeit

ac.) adminisztratív terheket befolyásoló hatásait, valamint

b.) a jogszabály megalkotásának szükségességét, jogalkotás elmaradásának várható következményeit, és

c.) a jogszabály alkalmazásához szükséges személyi, szervezeti, tárgyi és pénzügyi feltételeket.

* + - 1. ***A rendelet-tervezet társadalmi, gazdasági költségvetési hatásai:***

2021. évben a Menningococcus B elleni védőoltás piaci ára megemelkedett, így meghaladja a hatályos rendeletben adható 30.000 Ft-os összeghatárt. A csecsemők agyhártyagyulladás elleni teljes védettségéhez 3 vagy 4 oltás szükséges (ez attól függő, hogy mely hónaptól kezdődik az oltakozás). Így az oltóanyagok összköltsége jelentős megterheli az alacsonyabb jövedelmű családok költségvetését havi kiadásait, ezért szükségessé vált a rendeletmódosítása.

***2. Rendelet-tervezet megalkotása környezeti és egészségügyi következményei:***

Tervezett rendelet megalkotása adminisztratív terheket befolyásoló hatásai: nem növeli

***3. Jogszabály megalkotásának szükségessége, a rendeletalkotás elmaradásának várható következményei:***

Javaslatomban részleteztem a rendelet megalkotásának szükségességét.

***4. A rendelet alkalmazásához szükséges személyi, szervezeti, tárgyi és pénzügyi* *feltételek:***

A rendelet alkalmazásához szükséges szervezeti feltételek rendelkezésre állnak, a szükséges tárgyi, személyi, pénzügyi feltételek biztosítottak.

Csongrád, 2021. április 28.

Bedő Tamás

 polgármester

**Csongrád Városi Önkormányzat Képviselő-testületének**

**…/2021. (IV. 28.) önkormányzati rendelete**

**A települési támogatás megállapításának, kifizetésének, folyósításának,**

**valamint felhasználásának ellenőrzéséről szóló 10/2020.(II.21.)önkormányzati rendelet módosításáról.**

*(t e r v e z e t)*

Csongrád Városi Önkormányzat Képviselő-testületének feladat- és hatáskörében a polgármester a katasztrófavédelemről szóló 2011. évi CXXVIII. törvény 46. § (4) bekezdésében biztosított hatáskörében, valamint Magyarország Alaptörvénye 32. cikk (2) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8a. pontjában, valamint a szociális igazgatásról és szociális ellátásokról szóló 1993. évi III. törvény a 25. § (3) bekezdés b) pontja,32.§ (3) bekezdése,132.§ (4) bekezdése szerinti feladatkörében eljárva a következőt rendeli el.

**1.§ A Rendelet 14.§ (2) bekezdése helyébe a következő rendelkezés** **lép:**

(2) A támogatás összege a 2. számú oltóanyag teljes költsége, legfeljebb 35.000 Ft/db**.**

**Záró rendelkezés**

**2.§** Ez a rendelet 2021. május 1. napján lép hatályba.

 Bedő Tamás polgármester

**Záradék:**

A rendelet kihirdetésének napja 2021. április 28.

Dr. Juhász László

 jegyző

**INDOKOLÁS**

*Csongrád Városi Önkormányzat**…/2021 (IV.28.) önkormányzati rendeletéhez*

**1.§**

A Menningococcus B elleni védőoltás piaci árának megemelkedése miatt szükségessé vált a települési támogatás megállapításának, kifizetésének, folyósításának, valamint felhasználásának ellenőrzéséről szóló 10/2020. (II.21.) önkormányzati rendeletben is a támogatás összegének megemelése.